Spurius Maelius
In traditione historica Romana Spurius Maelius (mortuus 439 a.C.n.) fuit vir praedives plebeio genere natus qui a magistro equitum Gaio Servilio Ahala adprobante senatu interfectus est postquam praefectus annonae Lucius Minucius pro comperto indicarat Maelium regnum adfectare dum favorem plebis frumenti largitionibus sua pecunia coempti sibi parat. Ob tam nefarium facinus bona eius publicata vel potius 'sacrata' sunt : domus decreto senatus diruta est et area in qua steterat monumento rei vacua relicta 'Aequimaelium' dictum est. Ita illa persona, magna ex parte mythica, cum Spurio Cassio et Manlio Capitolino fuit unus e tribus adfectatoribus regni morte damnatis quos historiographia Romana duobus primis saeculis liberae Reipublicae posuit.